અત્રે આખી વાર્તા કહેવાનો ઉપક્રમ નથી પરંતુ આ સંજોગોમાંથી પસાર થતી અંકિતા ધીમે ધીમે ભણવા બાબતે પરિપક્વ બને છે અને છેવટે મુંબઈ ખાતે એમ.બી.એ.માં એડમિશન મેળવીને તે એક પછી એક પ્રગતિના સોપાન સર કરતી જાય છે. પરંતુ જીવન કંઈ રેલ્વેના પાટા જેવું સીધું તો છે નહિ ! કોચીનથી મુંબઈ જવાની ઘટના અંકિતાના જીવનમાં ભારે ઉથલપાથલ લાવે છે અને તે મુંબઈ ગયા પછીના થોડા જ સમયમાં એક માનસિક રોગનો શિકાર બને છે જેને ‘Bipolar Disorder’ કહે છે. એમ.બી.એ.ની પ્રવેશ પરીક્ષામાં એક જ વારમાં સફળ થનારી હોંશિયાર વિદ્યાર્થીની છેવટે બે-ત્રણ વાર આત્મહત્યાનો પ્રયાસ કરે છે. આજકાલ અખબારોમાં આવી અનેક ઘટનાઓ વાંચવા મળે છે. યુવાવર્ગમાં આમ શા માટે બને છે એની અનેક બાબતો લેખિકાએ ખૂબ અભ્યાસપૂર્વક રજૂ કરી છે. એક તરફ માતાપિતા ચિંતિત છે અને બીજી બાજુ એમ.બી.એ છોડવાની પરિસ્થિતિ આવીને ઊભી છે. અંકિતા high wave અને low wave નો શિકાર બને છે. જ્યારે તે high wave ની સ્થિતિમાં હોય છે ત્યારે એથલેટની માફક દોડી શકે છે. કલાકોના કલાકો લખી શકે છે. અનેક રાત્રિ સુધી જાગી શકે છે. અઢળક કામ કરી શકે છે. અનેક કવિતાઓ એક સાથે રચી શકે છે. એનામાં શક્તિનો જાણે ધોધ ઉમટી પડે છે અને પછી અચાનક જ ફૂગ્ગામાંથી હવા નીકળી જાય તેમ તેનું મન ડિપ્રેશનમાં સરી પડે છે. જીવન નકામું લાગે છે. બારીના પડદા બંધ કરીને બેસી રહે છે. અજવાળાનું એક કિરણ સહન કરી શકતી નથી. આ low wave માં તે પોતાની જાતને નષ્ટ કરી દેવા માંગે છે. એને પોતાને જ ખબર નથી પડતી કે તેની સાથે શું થઈ રહ્યું છે. અંકિતાના જીવનમાં એવું તે શું બને છે કે તે છેક આ પરિસ્થિતિમાં મૂકાઈ જાય છે ? ખેર, એ માટે તો પુસ્તક જ વાંચવું રહ્યું.